Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi tietyistä työajan järjestämistä koskevista seikoista (kodifioitu toisinto)" (KOM(2002) 336 lopullinen – 2002/0131 COD)



Virallinen lehti nro C 061 , 14/03/2003 s. 0123 - 0123



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi tietyistä työajan järjestämistä koskevista seikoista (kodifioitu toisinto)" (KOM(2002) 336 lopullinen - 2002/0131 COD) (2003/C 61/20) Neuvosto päätti 19. heinäkuuta 2002 Euroopan yhteisön perustamissopimuksen 137 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea päätti nimetä Giacomina Cassinan yleisesittelijäksi laatimaan lausuntoa. Talous- ja sosiaalikomitea hyväksyi 18. ja 19. syyskuuta 2002 pitämässään 393. täysistunnossa (syyskuun 18. päivän kokouksessa) seuraavan lausunnon. Äänestyksessä annettiin 68 ääntä puolesta, ei yhtään vastaan 1:n pidättyessä äänestämästä. 1. Ehdotus: Euroopan parlamentin ja neuvoston direktiiviksi tietyistä työajan järjestämistä koskevista seikoista(1) on itse asiassa kodifioitu toisinto direktiiveistä 93/104/EY(2) ja 2000/34/EY(3). 2. Kodifiointiprosessi vastaa vaatimukseen, jonka mukaan yhteisön lainsäädäntövälineiden tulee taata yhteinen oikeusvarmuus, kuten Edinburghissa joulukuussa 1992 kokoontunut Eurooppa-neuvosto totesi. 3. Säädösten yksinkertaistaminen ja kodifiointi ei ole enää ongelmallista, sillä komissio teki jo huhtikuussa 1987 päätöksen, jolla se antoi yksiköilleen ohjeet toteuttaa säädösten virallinen kodifiointi viimeistään sen jälkeen, kun niitä on muutettu kymmenen kertaa. Viime vuonna komissio(4) julkaisi ohjelman, jonka tavoitteena on nopeuttaa koko säännöstön kodifiointia. 4. Säädökset olisi itse asiassa aiheellista kodifioida, jos mahdollista, jo ensimmäisten muutosten jälkeen. Lausunnon aiheena olevan direktiivin kodifioinnin taustalla on tuomio(5), jonka tuomioistuin on aiheellisesti antanut Yhdistyneen kuningaskunnan vuonna 1994 esittämän kanteen perusteella. Kodifioinnissa vahvistetaan oikeudellinen perusta ja 5 artiklan muutos. 5. Kodifioinnissa ei saa muuttaa säädösten asiasisältöä. Komitea toteaa ehdotusta tutkittuaan, että se noudattaa täysin tätä perusperiaatetta eli se on tarkoituksenmukainen koonnos kohdassa 1 mainituista kahdesta säädöksestä ja että se selkiyttää niitä, joten siinä ei ole mitään ongelmia. 5.1. Komitea kannattaa kyseistä ehdotusta ja toivoo, että parlamentti ja neuvosto hyväksyvät sen pikaisesti. Bryssel, 18. syyskuuta 2002. Talous- ja sosiaalikomitean puheenjohtaja Göke Frerichs (1) KOM(2002) 336 lopullinen. (2) Tietyistä työajan järjestämistä koskevista seikoista 23. marraskuuta 1993 annettu neuvoston direktiivi. (3) Euroopan parlamentin ja neuvoston direktiivi, annettu 22 päivänä kesäkuuta 2000, tietyistä työajan järjestämistä koskevista seikoista annetun direktiivin 93/104/EY muuttamisesta koskemaan direktiivin soveltamisalan ulkopuolisia toimialoja ja toimintoja. (4) Komission tiedonanto Euroopan parlamentille ja neuvostolle - Yhteisön säännöstön kodifiointi, KOM(2001) 645 lopullinen, 21.11.2001. (5) Marraskuun 18. päivänä 1996 annettu tuomio (asia C-84/94).